**1. ΟΙ ΕΤΑΙΡΕΙΕΣ**

**Έννοια**

Τον ορισμό της εταιρείας δίνει η διάταξη του άρθρου 741 ΑΚ, η οποία έχει ως εξής: «Με τη σύμβαση της εταιρείας δύο ή περισσότεροι έχουν αμοιβαίως υποχρέωση να επιδιώκουν με κοινές εισφορές κοινό σκοπό και ιδίως οικονομικό».

**Εταιρεία δηλαδή είναι η σύμβαση (συμφωνία) μεταξύ δυο ή περισσότερων προσώπων, τα οποία με κοινές εισφορές επιδιώκουν κοινό σκοπό, κυρίως οικονομικό**

Σύμφωνα με τον ορισμό της εταιρείας απαιτούνται :

**Α. κοινές εισφορές**

**Β. κοινός σκοπός**

**Α.** Η εισφορά τους αυτή μπορεί να είναι χρήμα ή άλλο είδος (εισφορά σε είδος) π.χ ακίνητο και γενικά κάθε τι που θα μπορούσε να αποτιμηθεί. Ακόμη, η φήμη πελατεία και γενικά η πίστη που απολαμβάνει κάποιος στην αγορά, μπορεί να αποτελέσει αντικείμενο εισφοράς.

Λέγοντας εισφορά εννοούμε αγαθά υλικά και άυλα , όπως

-Εμπορεύματα

-Ακίνητα

-Μετρητά

-Πελάτες

**Β**. Ο κοινός σκοπός μπορεί να ποικίλλει από τον αυστηρά ιδεολογικό μέχρι τον καθαρά υλιστικό, αρκεί να μην είναι αθέμιτος.

Η επίτευξη του σκοπού αυτού προϋποθέτει τη συνεργασία και την αμοιβαία εμπιστοσύνη μεταξύ των εταίρων καθώς και τη σύμπτωση των συμφερόντων τους, σε αντίθεση με τα αντιτιθέμενα συμφέροντα του «δανειστή» και του «οφειλέτη», που κυριαρχούν στο χώρο κυρίως του ενοχικού δικαίου, στο οποίο εντάσσεται και η εταιρική σύμβαση.

**2. Διανομή Αποτελεσμάτων**

Το ποσοστό συμμετοχής των εταίρων στο αποτέλεσμα (κέρδη ή ζημιές), συμφωνείται μεταξύ τους.

Οι όροι της συμφωνίας-σύμβασης της εταιρείας απεικονίζονται και καταγράφονται στο καταστατικό.

Ύπαρξη συμφωνίας για αποκλεισμό τελείως από τα κέρδη ή απαλλαγή από τις ζημιές θεωρείται άκυρη (περίπτωση Λεοντείου εταιρείας).

**Η περίπτωση της Λεόντειου εταιρείας:**

Συμφωνία περί αποκλεισμού από τα κέρδη της εταιρείας ή απαλλαγής από τις ζημίες.

Σύμφωνα με το άρθρο 764 του ΑΚ παρ. 1 «η συμφωνία με την οποία κάποιος εταίρος αποκλείεται από τα κέρδη ή απαλλάσσεται από τις ζημίες είναι άκυρη. Την ακυρότητα μπορεί να επικαλεστεί μόνον αυτός ».

Η τέτοιου περιεχομένου συμφωνία, η ακυρότητα της οποίας αποσκοπεί στην προστασία του εταίρου, αναιρεί την έννοια της εταιρείας ουσιώδη στοιχεία σύστασης της οποίας είναι η επιδίωξη από δύο ή περισσότερα πρόσωπα με κοινές εισφορές κοινού σκοπού, ιδίως οικονομικού και ανατρέπει την ισότητα των δικαιωμάτων και υποχρεώσεων εταίρων μεταξύ τους, με τη δημιουργία ανισότητας μεταξύ αυτών.

**3. Ιδρυτικό Έγγραφο Εταιρίας- Καταστατικό**

**3.1 ΕΝΝΟΙΑ ΚΑΣΤΑΤΙΚΟΥ:** Η καταγραφή όλων αυτών των σχέσεων αποτυπώνεται στο συμφωνητικό που συνάπτουν και υπογράφουν τα μέλη, που μπορεί να είναι ιδιωτικό ή δημόσιο έγγραφο και ονομάζεται καταστατικό ή εταιρικό έγγραφο.

Στο ιδρυτικό έγγραφο της εταιρίας, το καταστατικό ή εταιρικό, περιγράφονται αναλυτικά οι σχέσεις των προσώπων που ιδρύουν την εταιρία , οι διαδικασίες ίδρυσης, το κεφάλαιο που καταβάλλεται για την επίτευξη των στόχων της εταιρίας, οι όροι συμμετοχής στα αποτελέσματα (ποσοστό συμμετοχής στα κέρδη ή ζημίες) καθώς και η διαδικασία που ακολουθείται κατά τη λύση εκκαθάριση.

Οι εταίροι έχουν τη δυνατότητα να συμμετέχουν απεριόριστα και σε άλλες εταιρίες.

Η εκπροσώπηση της εταιρίας γίνεται από πρόσωπα που ορίζονται από τους εταίρους ή μετόχους και ανάλογα με την εταιρική μορφή, φέρουν τον τίτλο του διευθύνοντα συμβούλου στην περίπτωση των ανώνυμων εταιριών ή του διαχειριστή στην περίπτωση των υπολοίπων τύπων.

**3.2. Βασικές Ενότητες Καταστατικού**

**Το καταστατικό πρέπει υποχρεωτικά να περιλαμβάνει:**

* η επωνυμία
* η έδρα,
* η χρονική διάρκεια,
* ο επιδιωκόμενος σκοπός,
* το καταβληθέν κεφάλαιο
* η διοίκηση ,
* ο τρόπος λήψης των αποφάσεων
* η εταιρική (ή διαχειριστική) χρήση ,
* η συμμετοχή στα εταιρικά αποτελέσματα
* Οι ετήσιες και οι ενδιάμεσες οικονομικές καταστάσεις **α.** με βάση τα Ελληνικά Λογιστικά Πρότυπα (ισολογισμός, λογαριασμός αποτελεσμάτων χρήσης, πίνακας διάθεσης αποτελεσμάτων, προσάρτημα), αλλά και **β.** με βάση τα Διεθνή Πρότυπα Χρηματοοικονομικής Αναφοράς (ισολογισμός, λογαριασμός αποτελεσμάτων χρήσης, κατάσταση μεταβολών των ιδίων κεφαλαίων, κατάσταση ταμειακών ροών, επεξηγηματικές σημειώσεις επί των οικονομικών καταστάσεων),
* η διαδικασία δημοσίευσης των ετήσιων οικονομικών καταστάσεων και,
* η ακολουθούμενη διαδικασία λύσης και εκκαθάρισης της εταιρίας.

**4. ΒΑΣΙΚΕΣ ΑΡΧΕΣ ΑΣΤΙΚΟΥ ΔΙΚΑΙΟΥ για την εταιρική σχέση**

Ο Αστικός Κώδικας ρυθμίζει τις βασικές αρχές που ισχύουν στην εταιρική σχέση, π.χ.

1) ρυθμίζει τις υποχρεώσεις των εταίρων να καταβάλουν τις εισφορές τους, οι οποίες μπορεί να συνίστανται σε χρήμα ή σε πράγμα ή σε κάποιο δικαίωμα ή σε προσωπική εργασία κ.λπ.,

2) τη διαχείριση των εταρικών υποθέσεων η οποία ανήκει, αν δεν συμφωνήθηκε διαφορετικά, σε όλους μαζί τους εταίρους,

3) την ανάκληση του διαχειριστή και την παραίτησή του,

4) τα δικαιώματα και τις υποχρεώσεις των εταίρων,

5) τη συμμετοχή των εταίρων στα κέρδη και τις ζημίες,

6) τη διάρκεια της εταιρείας,

 7) τη λύση της εταιρείας για διάφορους λόγους, μεταξύ των οποίων και η καταγγελία, οπότε, αν η εταιρεία έχει αόριστη διάρκεια, λύνεται οποτεδήποτε με καταγγελία οποιουδήποτε εταίρου, αν η εταιρεία έχει συσταθεί για ορισμένο χρόνο λύνεται με καταγγελία, πριν περάσει ο χρόνος αυτός αλλά μόνο αν συντρέχει σπουδαίος λόγος,

8) την εκκαθάριση

και τέλος 9) τον τρόπο απόκτησης νομικής προσωπικότητας από την αστική εταιρεία που επιδιώκει σκοπό οικονομικό.

**5. ΔΙΑΚΡΙΣΕΙΣ ΕΤΑΙΡΕΙΩΝ**

Μια γενική διάκριση των εταιρειών με βάση τον Αστικό Κώδικα και τον επιδιωκόμενο σκοπό, είναι :

* 1. **Αστικές**

Αστικές λέγονται αυτές που ο σκοπός τους μπορεί να είναι επιστημονικός, πολιτιστικός, κοινωνικός, θρησκευτικός κ.λ.π ., όχι όμως εμπορικός

Παράδειγμα αποτελεί η επιλογή από το Νομοθέτη (Νόμος 2372/96, άρθρο 8), του Νομικού σχήματος της Αστικής Εταιρείας ως τρόπου συνεργασίας μεταξύ των διαφόρων φορέων για την εφαρμογή κοινοτικών προγραμμάτων που αφορούν την οικονομική και κοινωνική ένταξη των λιγότερο ευνοημένων κοινωνικών ομάδων, την καταπολέμηση του οικονομικού και κοινωνικού αποκλεισμού και την προώθηση της αλληλεγγύης.

Βασικό χαρακτηριστικό είναι η μη διανομή κερδών στους εταίρους κατά το τέλος της χρήσης. Τα κέρδη πρέπει να επανεπενδύονται στην εταιρεία, με στόχο την προαγωγή των στόχων της, οι οποίοι καθορίζονται στο καταστατικό της.

Οι εισφορές των εταίρων μπορούν να συνίστανται σε εργασία τους, σε χρήματα ή σε άλλη παροχή. Αν δε συμφωνήθηκε κάτι άλλο, οι εταίροι είναι υποχρεωμένοι σε ίσες εισφορές Σε περίπτωση υπερημερίας ή αδυναμίας του εταίρου να καταβάλει την εισφορά και να εκτελέσει τις υποχρεώσεις του, αντί για το δικαίωμα υπαναχώρησης κατά τις αρχές για τις αμφοτεροβαρείς συμβάσεις, χωρεί καταγγελία της εταιρίας.

Ο εταίρος ευθύνεται μόνο για την επιμέλεια που δείχνει στις δικές του υποθέσεις. Ο εταίρος δε δικαιούται να διενεργεί για δικό του ή ξένο λογαριασμό πράξεις αντίθετες με τα συμφέροντα της εταιρείας.

* 1. **Οι εμπορικές εταιρείες**

Εμπορικές χαρακτηρίζονται αυτές που σκοπός τους είναι η διενέργεια εμπορικών πράξεων (επιδίωξη κέρδους), αλλά και εκείνες που ο νόμος χαρακτηρίζει ως εμπορικές, άσχετα με το αντικείμενο τους π.χ. Α.Ε., Ε.Π.Ε. Ρυθμίζονται από τις διατάξεις του Εμπορικού Νόμου (άρθρο 18 έως 64), οι οποίες συμπληρώνονται, όπου είναι αναγκαίο, από τις διατάξεις περί εταιρειών και νομικών προσώπων του ΑΚ (άρθρα 741 επ. και 62 έως 77).

Επιπλέον οι εμπορικές εταιρείες μπορούν να διακριθούν σε:

α) προσωπικές,

β) κεφαλαιουχικές και ,

γ) μικτές ή ενδιάμεσες.

**6. Κεφάλαιο των Εταιρειών (Αρχή της Σταθερότητας του Κεφαλαίου)**

Με βάση την αρχή της υποχρέωσης των εταιρειών να δημοσιεύουν το καταστατικό τους και τους λόγους για τους οποίους γίνεται η δημοσίευση του, το κεφάλαιο των εταιρειών είναι εκ των προτέρων γνωστό , εφόσον αναγράφεται στο καταστατικό.

Κάθε μεταβολή του εταιρικού κεφαλαίου, είτε αύξηση, είτε ελάττωση πρέπει να γίνει με τις προβλεπόμενες διαδικασίες. Πρέπει δηλαδή να γίνει τροποποίηση του καταστατικού της εταιρείας και δημοσιοποίηση του σύμφωνα με τον νόμο.

Οποιοδήποτε αποτέλεσμα (κέρδος ή ζημιά) προκύψει στο τέλος της χρήσης πρέπει να μοιρασθεί στους εταίρους ανάλογα με την συμμετοχή τους στο κεφάλαιο.

**Λόγοι της αρχής σταθερότητας του κεφαλαίου**

Οι λόγοι που συνηγορούν στην αρχή της σταθερότητας του κεφαλαίου για τις εταιρείες είναι πολλοί και η σπουδαιότητά τους εξαρτάται από την μορφή της εταιρείας

Κυριότερος όμως είναι η **εξασφάλιση των τρίτων**, κυρίως των δανειστών της

Επειδή το κεφάλαιο της εταιρείας, αποτελεί στις περισσότερες εταιρείες την μοναδική εξασφάλιση των δανειστών της, για τον λόγο αυτό δεν μπορεί να μειωθεί χωρίς να γίνει γνωστό έγκαιρα.

Η δημοσίευση των μεταβολών του κεφαλαίου, τους ενημερώνει για να λάβουν τα αναγκαία μέτρα για την υπεράσπιση των συμφερόντων τους.

Όμως στις ατομικές επιχειρήσεις ο επιχειρηματίας, χωρίς καμία δέσμευση ή περιορισμό από τον νόμο μπορεί να αυξάνει ή να μειώνει το κεφάλαιο της επιχείρησης του κατά την διάρκεια της χρήσης.

Επίσης μπορεί στο τέλος της χρήσης να κεφαλαιοποιεί το αποτέλεσμα, να αυξάνει δηλαδή το κεφάλαιο με τα κέρδη που θα προκύψουν ή να το μειώνει με τις ζημιές της χρήσης.

Επομένως στις ατομικές επιχειρήσεις ισχύει η **αρχή του μεταβλητού κεφαλαίου.**

**7. Νομική προσωπικότητα των εταιρειών**

Το Νομικό Πρόσωπο της Εμπορικής Εταιρείας

Σύμφωνα με τον Αστικό Κώδικα, άρθρο 61, η ένωση προσώπων που επιδιώκει ορισμένο σκοπό, μαζί με το σύνολο του κεφαλαίου που είναι συγκεντρωμένο για την εξυπηρέτηση του σκοπού αυτού, μπορεί να αποκτήσει προσωπικότητα ( γίνεται νομικό πρόσωπο) εφόσον τηρηθούν, οι προβλεπόμενοι από το νόμο κανόνες. Δηλαδή, δημιουργείται ένας ξεχωριστός φορέας δικαιωμάτων και υποχρεώσεων, όπως ακριβώς το φυσικό πρόσωπο

Η απόκτηση της νομικής προσωπικότητας είναι συνδεδεμένη πάντα με την τήρηση ορισμένης διαδικασίας ίδρυσης, κάθε εταιρείας. Για τον λόγο αυτό δεν αποκτούν νομική προσωπικότητα όλες οι μορφές εταιρικών επιχειρήσεων, αλλά όσες με τον τρόπο ίδρυσης (σύνταξη καταστατικού) πληρούν τους όρους του νόμου και πάντα από τον χρόνο δημοσιότητος της εταιρείας.

Χαρακτηριστικά κάθε εταιρείας που αποτελεί νομικό πρόσωπο είναι:

-Η περιουσία της, η οποία είναι ξεχωριστή από τη περιουσία των εταίρων που την αποτελούν.

-Η κατοικία της, αυτή που ορίζεται από το καταστατικό σαν έδρα της εταιρείας, ξεχωριστή από την κατοικία των εταίρων.

-Η εθνικότητα της, ξεχωριστή από την εθνικότητα των εταίρων.

-Η ονομασία της, η επωνυμία της δηλαδή, με την οποία συναλλάσσεται με τους τρίτους, ξεχωριστή από το όνομα των εταίρων της.

**Έναρξη της νομικής προσωπικότητας**

Στις προσωπικές εμπορικές εταιρίες (ο.ε, ε.ε απλή και κατά μετοχές), η δημοσιότητα

πραγματοποιείται με την καταχώριση στο Γ.ΕΜ.Η και τη δημοσίευση στο διαδικτυακό τόπο του Γ.Ε.ΜΗ (άρθ. 16 παρ. 1 περ. α΄Ν 3419/2005), ως συστατική δημοσιότητα. Αν δε τηρηθούν οι διατυπώσεις δημοσιότητας, τότε η εταιρία δεν αποκτά νομική προσωπικότητα και πρόκειται για ελαττωματική εταιρία λόγω μη δημοσίευσής της (βλ. όμως άρθ. 251 § 3 εδ. 2 Ν 4072/2012).

Στις κεφαλαιουχικές εταιρίες:

(α) Η δημοσιότητα στην ε.π.ε πραγματοποιείται με καταχώριση του καταστατικού στο Γ.Ε.ΜΗ με έλεγχο της νομιμότητας από τις υπηρεσίες αυτού και με διαβίβαση των στοιχείων και εγγράφων στο μητρώο ε.π.ε, που τηρείται στα πρωτοδικεία (άρθ. 13 § 15 Ν 3853/10, Κ1 – 1471/ 19. 5. 11 της ΓΓΕ και άρθ. 8 §1 και 4 N 3190/55). Με σύγχρονη δημοσίευση εντός μηνός αντιγράφου της εταιρικής σύμβασης στο φ.ε.κ α.ε και ε.π.ε (άρθρο 9§1 Ν 3190/55) . Η εταιρία αποκτά νομική προσωπικότητα μόλις ολοκληρωθούν οι διατυπώσεις δημοσιότητας με τη συστατική δημοσιότητα στο Γ.Ε.ΜΗ (άρθ. 13§ 15 3853/2010).

(β) Στην α.ε η δημοσιότητα επιτυγχάνεται με καταχώριση κατά βάση του εγκεκριμένου

καταστατικού στο Γ.Ε.ΜΗ και στο Μ.Α.Ε (άρθ.7 β ΚΝ 2190 / 20) που τηρείται στις

νομαρχίες ή στην περιφέρεια της έδρας των α.ε και για ορισμένες α.ε στο υπουργείο

ανάπτυξης. Συγχρόνως δε με δημοσίευση περίληψης του καταστατικού και της εγκριτικής απόφασης στο ΦΕΚ τεύχος α.ε και ε.π.ε. και καταχώριση στο Γ.Ε.ΜΗ . Μόνο από την ολοκλήρωση αυτών των πράξεων αποκτά νομική προσωπικότητα η α.ε (άρθ. 13 § 15 3853/2010,άρθ. 7 β §10 ΚΝ 2190 /20) .

(γ) Στην ιδιωτική κεφαλαιουχική εταιρία (ι.κ.ε) η δημοσιότητα της εταιρίας επιτυγχάνεται με την καταχώριση στο Γ.Ε.ΜΗ και στο διαδικτυακό τόπο του Γ.Ε.ΜΗ., όλων των απαραιτήτων στοιχείων που προβλέπονται από τά άρθ. 6 και 15 Ν 3419/2005. Μόνο από τότε η εταιρία ιδρύεται και αποκτά νομική προσωπικότητα (άρθρο 52 § 3 Ν 4072/2012, άρθ.15 ν 3419/2005).

Νομική προσωπικότητα έχουν και η αδημοσίευτη ομόρρυθμη εταιρία και η κοινοπραξία (251 § 3 εδ. 2 Ν 4072/2012 περί της αδημοσίευτης ομόρρυθμης εταιρίας και το άρθ. 293 § 1 Ν 4072/2012 περί της κοινοπραξίας).

**Συνέπειες που απορρέουν από την απόκτησης νομικής προσωπικότητας**

α. Η εταιρεία εκπροσωπείται από τους Διαχειριστές, Μέλη του Διοικητικού Συμβουλίου, Εκκαθαριστές κ.λ.π . Τα πρόσωπα αυτά είναι τα όργανα της εταιρείας και ορίζονται από το καταστατικό της.

β. Δεν μπορεί να γίνει συμψηφισμός απαιτήσεων που έχει η εταιρεία προς τους τρίτους, με απαιτήσεις των τρίτων προς τους συνεταίρους και αντίστροφα.

γ. Η περιουσία της εταιρείας είναι αποκλειστικά υπέγγυος (υπεύθυνος, υπόλογος) προς τους δανειστές της εταιρείας. Για το λόγο αυτό δεν μπορούν δανειστές των εταίρων να ζητήσουν να ικανοποιηθούν από την περιουσία της εταιρείας, δηλαδή δανειστές των εταίρων δεν είναι δανειστές της εταιρείας.

δ. Η εταιρεία μπορεί να γίνει εταίρος άλλης εταιρείας.

ε. Η εμπορική εταιρεία κηρύσσεται σε πτώχευση αυτοτελώς και υπόκειται σε ξεχωριστή πτωχευτική διαδικασία από τους εταίρους. Η εταιρεία έχει δική της πτωχευτική περιουσία.

στ. Η νομική προσωπικότητα της εταιρείας συνεχίζεται και μετά την λύση της μέχρι το τέλος της εκκαθάρισης.

ζ. Επίσης παραμένει η ίδια, δεν αλλάζει, σε περίπτωση που γίνει τροποποίηση του καταστατικού για την παράταση της διάρκειας της εταιρείας, την αποχώρηση ή την πρόσληψη νέου εταίρου.

η. Όταν η εταιρεία συγχωνεύεται ή μετατρέπεται και αλλάζει τύπο, τότε αλλάζει μορφή και η νομική της προσωπικότητα.

θ. Η έναρξη της νομικής προσωπικότητας των εταιρειών αρχίζει από την δημοσίευση του καταστατικού της.

**8. ΔΙΑΚΡΙΣΕΙΣ ΤΩΝ ΕΜΠΟΡΙΚΩΝ ΕΤΑΙΡΕΙΩΝ**

Ο Εμπορικός Νόμος διακρίνει τέσσερα είδη εμπορικών εταιρειών: την ομόρρυθμη, την ετερόρρυθμη, την ανώνυμη και τη μετοχική ή αφανή. Η πρακτική όμως των συναλλαγών ανέδειξε και άλλες μορφές εμπορικών εταιρειών, όπως την ετερόρρυθμη κατά μετοχές, την εταιρεία περιορισμένης ευθύνης, τη συμπλοιοκτησία και το συνεταιρισμό. Οι οκτώ (8) αυτοί εμπορικοί τύποι αποτελούν κλειστό αριθμό, πράγμα που σημαίνει ότι για την άσκηση της εμπορίας απαγορεύεται η υιοθέτηση άλλου εταιρικού τύπου.

Οι παραπάνω εταιρείες, για κάθε μία από τις οποίες θα γίνει ειδικότερα

λόγος παρακάτω, διακρίνονται σε προσωπικές, δηλαδή αυτές που στηρίζονται στην προσωπική συνεργασία των μελών τους, και σε κεφαλαιουχικές, δηλαδή αυτές που στηρίζονται στο εισφερόμενο κεφάλαιο και όχι στην προσωπικότητα των εταίρων.

**Προσωπικές** είναι: η ομόρρυθμη, η απλή ετερόρρυθμη, η αφανής και ο συνεταιρισμός.

**Κεφαλαιουχικές** είναι: η ανώνυμη, η εταιρεία περιορισμένης ευθύνης, η ετερόρρυθμη κατά μετοχές και η συμπλοιοκτησία.

Αμιγώς προσωπική εταιρεία είναι μόνο η ομόρρυθμη και αμιγώς κεφαλαιουχική μόνο η ανώνυμη εταιρεία. Οι υπόλοιπες κατατάσσονται στην πρώτη ή στη δεύτερη κατηγορία ανάλογα με το στοιχείο (προσωπικό ή περιουσιακό) που προέχει σ’ αυτές.

Από τους παραπάνω οκτώ (8) τύπους εταιρειών, εκείνοι που κατά πλειοψηφία έχουν επικρατήσει στην πράξη είναι από τις προσωπικές εταιρείες, η ομόρρυθμη και η απλή ετερόρρυθμη και από τις κεφαλαιουχικές, η ανώνυμη και η Ε.Π.Ε.

Κατά κανόνα, η μικρομεσαία επιχείρηση ενδείκνυται να περιβάλλεται τον τύπο της ομόρρυθμης ή ετερόρρυθμης ή ακόμη και της Ε.Π.Ε. Αντίθετα ο τύπος της ανώνυμης εταιρείας προσιδιάζει στο μεγάλο κεφάλαιο.

Εκτός όμως από τους παραπάνω τύπους εταιρειών, κεφαλαιουχικές συνεταιριστικές μορφές της επιχείρησης είναι τα καρτέλ, τα κονσέρν και τα τραστ, τα οποία ενδιαφέρουν περισσότερο την οικονομική των εκμεταλλεύσεων παρά τη νομική επιστήμη.

**Επιλογή του τύπου της εταιρείας**

Στην επιλογή του τύπου της εταιρείας δεν υπάρχουν κατ’ αρχάς περιορισμοί. Ο καθένας μπορεί να επιλέξει οποιοδήποτε τύπο εταιρείας επιθυμεί με εξαίρεση μόνο τις τραπεζικές, ασφαλιστικές και χρηματιστηριακές επιχειρήσεις οι οποίες υποχρεωτικά περιβάλλονται το νομικό ένδυμα της ανώνυμης εταιρείας.

**Η εμπορικότητα των εταιρειών και οι συνέπειές της**

Η εμπορικότητα των εταιρειών κρίνεται με βάση τα δύο παρακάτω κριτήρια:

**α)** το τυπικό ή αντικειμενικό και

**β)** το ουσιαστικό.

Με βάση το τυπικό κριτήριο, εμπορικές είναι η ανώνυμη εταιρεία, η Ε.Π.Ε. και ο συνεταιρισμός. Δηλαδή, οι εταιρείες αυτές είναι έμποροι απευθείας από το νόμο, χωρίς να εξετάζεται αν ενεργούν ή όχι εμπορικές πράξεις, ανεξάρτητα αν ο σκοπός τους είναι η ενέργεια ή όχι εμπορικών πράξεων. Αντίθετα, η εμπορικότητα των λοιπών εταιρειών προσδιορίζεται με βάση το ουσιαστικό κριτήριο, δηλαδή αν ασκούν κατ’ επάγγελμα εμπορικές πράξεις ή όχι. Και επειδή ο όρος επάγγελμα αρμόζει στα φυσικά πρόσωπα, ορθότερο είναι να αντικατασταθεί ο όρος επάγγελμα με το σκοπό της εταιρείας. Επομένως, αν ο σκοπός της εταιρείας είναι η ενέργεια εμπορικών πράξεων, η εταιρεία είναι εμπορική, διαφορετικά δεν είναι.

Συνέπειες της εμπορικής ιδιότητας της εταιρείας είναι:

**α)** η πτώχευση,

**β)** η υποχρεωτική τήρηση λογιστικών βιβλίων,

**γ)** οι πράξεις της τεκμαίρονται εμπορικές (τεκμήριο της εμπορικότητας),

**δ)** έχει ειδική κατοικία και

**ε)** οι απαιτήσεις και υποχρεώσεις υπόκεινται σε βραχυπρόθεσμη (πενταετή) παραγραφή.

**Εμπορική ιδιότητα των εταίρων**

Οι ομόρρυθμοι εταίροι ομόρρυθμης ή ετερόρρυθμης εμπορικής εταιρείας **κατά την κρατούσα** γνώμη είναι έμποροι γιατί:

**α)** υπάρχει απεριόριστη ευθύνη των εταίρων για τα χρέη της εταιρείας,

**β)** η ενεργή ανάμιξη στις υποθέσεις της εταιρείας αποτελεί επαγγελματική απασχόληση, η οποία τους προσδίδει την εμπορική ιδιότητα και

**γ)** ο ομόρρυθμος εταίρος πτωχεύει και, επομένως, είναι έμπορος, άλλωστε μόνο οι έμποροι πτωχεύουν.

Οι ετερόρρυθμοι εταίροι δεν είναι έμποροι γιατί:

**α)** δεν αναμιγνύονται στη διαχείριση της εταιρείας,

**β)** ευθύνονται περιορισμένα και

**γ)** δεν πτωχεύουν.

Οι εταίροι αφανούς εταιρείας θα κριθούν εάν είναι ή όχι έμποροι από το εάν ενεργούν ή όχι κατά σύνηθες επάγγελμα εμπορικές ή μη πράξεις.

Οι μέτοχοι ανώνυμης εταιρείας δεν είναι έμποροι. Η αγορά μετοχών αποτελεί εμπορική πράξη, εφόσον γίνεται με την πρόθεση μεταπώλησης, δεν αποτελεί όμως εμπορική πράξη, αν η αγορά των μετοχών γίνεται με σκοπό την αποταμιευτική τοποθέτηση των χρημάτων του μετόχου.

Οι συμπλοιοκτήτες είναι έμποροι, γιατί ενεργούν κατ’ επάγγελμα εμπορικές πράξεις, είτε οι ίδιοι, είτε μέσω διαχειριστή, ο οποίος ενεργεί επ’ ονόματι και για λογαριασμό των συμπλοιοκτητών και κατ’ αναλογία της μερίδας καθενός συμπλοιοκτήτη στο πλοίο.